《宁国道中》
宋代·沈与求

山石荦确行路难，山风萧萧吹早寒。十步九歇仆马瘁，兔蹊鸟道穷跻攀。

崖谷空笼瀑泉走，碎玉零乱飞前滩。石堤捍水几百级，落处疑有蛟龙盘。

两山之间开畎亩，石罅著锄那得宽。

前村后村烟火冷，土墙茅盖常掩关。我行不知记近远，官游岁晚良自叹。

岂如家家一饱外，鸡豚社酒相追欢。那知亦有简书畏，里胥剥啄惊衰颜。

作者简介：沈与求（1086—1137），宋代大臣。字必先，号龟溪，湖州德清（今属浙江）人。政和五年进士。历官明州通判、监察御史、殿中侍御史、吏部尚书兼权翰林学士兼侍读，荆湖南路安抚使、镇江知府兼两浙西路安抚使、吏部尚书、参知政事、明州知府、知枢密院事。著有《龟溪集》。